ผู้สืบทอดตำแหน่ง
เมื่อเดือนที่ผ่านมา ในวงการกีฬาคงไม่มีข่าวไหนที่โด่งดังกว่าการที่ เซอร์อเล็กซ์ เฟอร์กูสัน หรือที่แฟนๆ สโมสรแมนเชสเตอร์ ยูไนเต็ด ขนานนามว่า ป๋าเฟอร์กี ได้เกษียณตนเองจากตำแหน่ง ผู้จัดการทีมที่นั่งบริหารมานานถึง 26 ปี ซึ่งถือเป็นสถิติของฟุตบอลลีกสูงสุดของยุโรปยากที่ใครจะทำลาย ตลอดระยะเวลาที่คุณป๋าคุมทีมสามารถสร้างความสำเร็จให้แก่แมนฯ ยูไนเต็ด ถึง 38 แชมป์ รวมถึงการแซงลิเวอร์พูลในการครองแชมป์ลีกสูงสุดของอังกฤษได้ถึง 20 สมัย ซึ่งคุณป๋าได้ทำงานอย่างหนัก มีความมุ่งมั่นและไม่ย่อท้อต่ออุปสรรค แม้จะแพ้อย่างย่อยยับก็จะกลับมาคว้าแชมป์ได้เสมอ โดยเฉพาะการแก้เกมพลิกให้ทีมกลับมาชนะในช่วงก่อนหมดเวลา
5 มิ.ย. 2556

เมื่อเดือนที่ผ่านมา ในวงการกีฬาคงไม่มีข่าวไหนที่โด่งดังกว่าการที่ เซอร์อเล็กซ์ เฟอร์กูสัน หรือที่แฟนๆ สโมสรแมนเชสเตอร์ ยูไนเต็ด ขนานนามว่า ป๋าเฟอร์กี ได้เกษียณตนเองจากตำแหน่ง ผู้จัดการทีมที่นั่งบริหารมานานถึง 26 ปี ซึ่งถือเป็นสถิติของฟุตบอลลีกสูงสุดของยุโรปยากที่ใครจะทำลาย ตลอดระยะเวลาที่คุณป๋าคุมทีมสามารถสร้างความสำเร็จให้แก่แมนฯ ยูไนเต็ด ถึง 38 แชมป์ รวมถึงการแซงลิเวอร์พูลในการครองแชมป์ลีกสูงสุดของอังกฤษได้ถึง 20 สมัย ซึ่งคุณป๋าได้ทำงานอย่างหนัก มีความมุ่งมั่นและไม่ย่อท้อต่ออุปสรรค แม้จะแพ้อย่างย่อยยับก็จะกลับมาคว้าแชมป์ได้เสมอ โดยเฉพาะการแก้เกมพลิกให้ทีมกลับมาชนะในช่วงก่อนหมดเวลา
คุณสมบัติที่โดดเด่นของป๋าเฟอร์กี คือ การวางมาตรฐานการทำงานให้สูงและพัฒนาให้ทันกับการเปลี่ยนแปลงอยู่เสมอ ที่สำคัญอย่างยิ่ง คือ People Management ที่คุณป๋าสามารถพัฒนาคนและสร้างแรงจูงใจให้ลูกทีมมีไฟที่จะเล่นฟุตบอลให้ประสบความสำเร็จปีแล้วปีเล่า แม้ว่าบางครั้งอาจจะใช้ความเกรี้ยวกราดกับลูกทีมถ้าเห็นว่าจำเป็น ไม่ว่าจะเป็นการตะคอกใส่หน้าจนผมของลูกทีมแทบจะปลิวจนได้ฉายาว่า Hair Dryer หรือแม้กระทั่งเตะรองเท้าฟุตบอลปลิวใส่หน้าเดวิด เบคแฮม ซะคิ้วแตกมาแล้ว แต่อย่างไรก็ตามคุณป๋าก็ได้รับการยอมรับจากลูกทีมแม้กระทั่งคู่แข่งว่า เป็นสุดยอดผู้จัดการทีมของโลกจนมหาวิทยาลัย Harvard ได้เชิญไปบรรยายเมื่อปีที่ผ่านมา
หลังจากนี้ทีมแมนฯ ยูไนเต็ด ก็ต้องส่งมอบตำแหน่งผู้จัดการทีมที่มีแฟนบอลทั่วโลกกว่า 650 ล้านคน ให้แก่ เดวิด มอยส์ ที่เป็นผู้จัดการทีมเอฟเวอร์ตันถึง 11 ปี แฟนฟุตบอลจำนวนไม่น้อยสงสัยว่า ทำไมป๋าเฟอร์กีถึงเลือกมอยส์ที่ไม่เคยพาทีมเป็นแชมป์สักรายการมาเป็นผู้สืบทอด แต่คุณป๋ามีความเชื่อมั่นในตัวมอยส์ว่ามีฝีมือในการทำงาน มีความมุ่งมั่นทุ่มเท วางแท็กติกเก่ง ทำงานภายใต้แรงกดดันและงบประมาณที่จำกัด ที่สำคัญคือสามารถเข้ากับวัฒนธรรม (Culture) ของแมนฯ ยูไนเต็ดได้ดี ซึ่งจะเน้นการพัฒนานักเตะดาวรุ่งมากกว่าจะทุ่มเงินซื้อ Superstar รวมทั้งการมี People Management ที่สามารถสร้างแรงบันดาลใจให้ลูกทีมได้เสมอ
การสร้างทายาททางธุรกิจ หรือการหาผู้สืบทอดตำแหน่งมีความสำคัญมากที่จะทำให้ธุรกิจประสบความสำเร็จ และสามารถแข่งขันได้ในระยะยาว ซึ่งการคัดเลือกผู้สืบทอดนั้นมักจะมาจากภายในองค์กร แต่หากไม่สามารถหาผู้ที่เหมาะสมได้ก็อาจจะต้องมองหาจากภายนอกองค์กร เช่นในกรณีของเดวิด มอยส์ แต่อย่างไรก็ตาม การเลือกสรรผู้สืบทอดก็มักจะพิจารณาจาก
1.เป็นผู้ที่มีความรู้รวมทั้งเข้าใจในธุรกิจ มีวิสัยทัศน์ สามารถเข้ากับวัฒนธรรมขององค์กรได้ รู้วัตถุประสงค์ และเป้าหมายขององค์กรเป็นอย่างดี
2.ต้องเรียนรู้และปรับตัวได้อย่างรวดเร็ว เพราะธุรกิจในสมัยนี้มีการแข่งขันสูงมาก และความรวดเร็วเป็นปัจจัยที่สำคัญ ผู้สืบทอดที่ดีไม่ควรจะมี Learning Curve ที่ยาวนานนัก
3.มีความสามารถในการบริหารงานและบริหารคน มีมาตรฐานในการทำงานที่สูง มีการวางแผนงานและบริหารจัดการที่ดี ปรับปรุงวิธีการทำงานอยู่เสมอ สร้างสรรค์สิ่งใหม่ๆ ได้รับการยอมรับจากผู้ร่วมงาน และเป็นผู้นำที่ดี มีทักษะในการสื่อสาร สามารถสร้างแรงบันดาลใจและสร้างความเชื่อมั่นให้ทีมได้แม้อยู่ในภาวะวิกฤต 
4.มีทัศนคติที่ดี มีความมุ่งมั่น ขยัน ทำงานหนัก อดทนไม่ยอมแพ้ต่ออุปสรรค สามารถแบกรับความกดดันได้ดี และต้องมีจริยธรรมที่สามารถควบคุมตัวเองไม่ให้ใช้อำนาจไปในทางที่ผิด
สาวกทีมแมนฯ ยูไนเต็ด ทั้งหลายก็หวังว่าป๋าเฟอร์กีและบอร์ดบริหารของทีม คงจะตัดสินใจได้ถูกต้องที่เลือก เดวิด มอยส์ เข้ามารับช่วงต่อ ซึ่งป๋าก็ฝากสุนทรพจน์สุดท้ายในฐานะผู้จัดการทีมให้สาวกแมนฯ ยูไนเต็ด ได้อย่างน่าฟังว่า “ผมอยากเตือนความจำพวกคุณว่า ตอนที่เราเจอช่วงเวลาที่เลวร้าย สโมสรก็อยู่เคียงข้างผม ทีมงานของผมทั้งหมดก็อยู่เคียงข้างผม พวกนักเตะก็อยู่เคียงข้างผม งานของพวกคุณนับจากนี้ก็คือการอยู่เคียงข้างผู้จัดการทีมคนใหม่ของเรา นั่นเป็นสิ่งสำคัญ” ขอคารวะให้แก่ป๋าเฟอร์กี และขอให้ เดวิด มอยส์ ผู้สืบทอดประสบความสำเร็จครับ n